Per Clausen (EL), 2010-04-08:
Jeg plejer jo ikke at forsømme nogen lejlighed til at sige, at jeg er rigtig glad for, at folkeskolen, siden jeg gik i den afslutningsvis i begyndelsen af 1970'erne, har forandret sig utrolig meget og er blevet meget bedre.
Så plejer jeg at komme med den lille tilføjelse, at der dog er enkelte ting, som ikke har forandret sig ret meget, andet end at de er blevet ældre og mere slidt, og det er bygningerne og lokalerne.
Her på det sidste er jeg blevet opmærksom på, at der er en anden ting, der tilsyneladende heller ikke har forandret sig særlig meget, og det er kvaliteten af seksualundervisningen.
Nu er jeg jo en af de første, tror jeg, der i den danske folkeskole er blevet udsat for obligatorisk seksualundervisning, og det har jeg sådan set en ret klar erindring om.
Jeg vil ikke sige, at den lærdom, jeg fik der, var så vældig anvendelig og nyttig senere i mit liv.
Der må man bare sige, at på trods af at vi har haft alle de år til at øve os i, og på trods af de enorme forbedringer og forandringer, der er sket i folkeskolen, er pointen her en anden.
De enorme forbedringer og forandringer er oven i købet sket, selv om jeg indimellem husker det, som om den tidligere undervisningsminister, der nu er sundhedsminister, har været undervisningsminister, næsten siden jeg forlod folkeskolen.
Det har han jo heldigvis ikke, men selv i hans periode er der på nogle områder sket fremskridt, dog åbenbart ikke på seksualundervisningens område.
Så er det selvfølgelig skægt nok, at den konservative ordførers tale her i dag også gav lidt mindelser om debatten om seksualundervisning, da den blev indført i folkeskolen, ikke om den sådan mere radikale kritik, men mere om, at den sådan var noget skidt, og hvis man skulle have den, skulle den helst gemmes til sidst på eftermiddagen og ikke fylde for meget.
Jeg tror sådan set, at det er meget vigtigt, at man har en god seksualundervisning.
Jeg synes, at der er meget, der tyder på, at konsekvenserne af, at den ikke fungerer, er store og alvorlige for unge mennesker.
Det handler jo om, at unge mennesker på mange måder ikke er i stand til at håndtere den risiko, der er for at få kønssygdomme, ikke er i stand til at håndtere den risiko, der er for at få en graviditet på et tidspunkt, hvor det ikke var planlagt, og derfor kommer ud i en række ubehagelige situationer.
Men det handler selvfølgelig også om – og der er jeg sådan set ikke helt uenig med Dansk Folkepartis ordfører – at diskutere nogle holdninger og nogle værdier, sådan at man ikke får den idé, at alt det, man ser i pornobladene, er en beskrivelse af den almindelige seksualitet, som den udfolder sig i al almindelighed i den måske lidt mere kedsommelige variation, som de fleste af os dyrker den i.
Så jeg tror, det er enormt vigtigt, og det, man i hvert fald kan konstatere, er, at det ikke er godt nok nu.
Alt det tyder på, at der er brug for at gøre en aktiv indsats for at få en bedre seksualundervisning i folkeskolen.
Det signal synes jeg da at vi skulle sende.
Så er der et forslag om at evaluere det med henblik på at se, om det kunne være en idé at tage nogle tiltag, bl.a. til at udskille det som enkelt fag for sig selv.
Så må vi nøjes med det, som undervisningsministeren har lovet os i dag, og så må vi jo bare sige, at vi er sikre på, at undervisningsministeren, hvis hun får de ting ført ud i livet og får dem til at virke, vil kunne gå over i historien som den undervisningsminister, som rettede op på 30-40 års forsømmelser på seksualundervisningens område.
Det er ikke noget ringe ry at få bagefter, når man tænker på, hvor kort tid vores nuværende undervisningsminister desværre får mulighed for at være minister.